
A GMO és az NGT növény fogalmi kérdései az Európai Unióban, különös tekintettel az elővigyázatosság elvére

A napjainkra megkerülhetetlenné váló géntechnológia mindannyiunkat érint, hiszen a géntechnológiával módosított növények kikerülnek a környezetbe, az abból előállított élelmiszerek eljutnak a fogyasztókhoz. A téma jelentőségét fokozza aktualitása, a napjainkban zajló jogalkotási eljárás.
Jelen kutatásom a GMO és az NGT növény fogalmi kérdéseit leíró-elemző módszerrel vizsgálta a hazai és nemzetközi, elsősorban uniós jogforrásokra, szakirodalomra támaszkodva. A dolgozat az unió vonatkozó joganyagán túlmenően bemutatta a géntechnológia szabályozását meghatározó sarokpontokat, a legfrissebb kodifikációs lépéseket is. A definíciók részletes áttekintését azok tárgyi hatályt kijelölő funkciója indokolta.
A GMO fogalmat az Európai Bíróság döntéseinek értelmezésével három elemre bontva, az elővigyázatosság elvének szem előtt tartásával vizsgáltam. Mivel a jogalkotás során a természettudomány megállapításai is figyelembe veendő szempontok, a kutatás során az uniós jogforrásokon, a vonatkozó Bírósági döntéseken kívül a mikrobiológia tárgykörébe tartozó tanulmányokra is hivatkoztam.
A GMO fogalom elemzése során arra a következtetésre jutottam, hogy ugyan az irányelv utal a végeredményre —ahogy arra a C-528/16. sz. ügyben hozott Bírósági döntés is rávilágít—, a szabályozásban a hangsúly mégis az emberi beavatkozásra, az eljárásra helyeződik, ez nagyban hozzájárul az elővigyázatos szemlélet érvényesüléséhez. A GMO normatív fogalma viszonyítási pontként szolgál, kijelöl egy védelmi szintet.
Az NGT növény fogalmát az áttekinthetőség érdekében ugyanazon három fogalmi elem mentén tekintettem át, mint a GMO definíciót, ezzel lehetőség nyílt azok összehasonlítására. A kutatás eredményeként láthatóvá váltak a fogalmi különbségek, melyek okkal vetik föl a korábbi védelmi szinttől való visszalépés aggályát.
A dolgozat rávilágított az NGT növény fogalmának GMO definícióhoz való viszonyával, az egyenértékűséggel, a termék alapú szabályozás irányába történő elmozdulással kapcsolatos kérdésekre, melyek megválaszolásához a jogalkotónak a szabályozás mögötti értéktartalmakat is vizsgálnia kell, szem előtt tartva azt, mi szolgálja leginkább a társadalom érdekeit.



